section_heading: Razvoj
paragraph_text: mini|280px|desno|4. prototip PZL W-3 helikoptera. PZL W-3 Sokół je prvi u potpunosti projektiran i serijski izgrađivan poljski helikopter. Rad na projektu započeo je 1973. a vođa projektnog tima bio je Stanisław Kamiński. Prvi let ovog helikoptera izveden je 16. studenog 1979. Helikopter je certificiran u Poljskoj, Rusiji, Njemačkoj i Sjedinjenim Državama. Nakon prilično dugotrajnog razvoja, tvrtka PZL-Świdnik je 1985. započela s niskom stopom serijske proizvodnje helikoptera. Inicijalna prodaja opće namjene PZL W-3 Sokół helikoptera započela je za poljsko i istočno europsko tržište. Padom komunizma, tvrtki je dozvoljeno da proširi svoju prodajnu bazu na zapadni svijet. Da bi prodaja bila uspješna, tvrtka je razvila W3A Sokół helikopter koji bi bio dovoljno dobar da dobije zapadne certifikate. U svibnju 1993. Sjedinjene Države su poljskom helikopteru izdale 29 certifikata na temelju Federalnih zrakoplovnih regulacija. U prosincu iste godine, i Njemačka je izdala certifikate za taj helikopter.